Τροποποιημένη πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποίησης της απόφασης 2000/821/ΕΚ του Συμβουλίου, της 20ής Δεκεμβρίου 2000, για την εφαρμογή προγράμματος για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων (MEDIA Plus - Ανάπτυξη, διανομή και προώθηση) (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2003/0067 (COD)

Τροποποιημένη πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποίησης της απόφασης 2000/821/ΕΚ του Συμβουλίου, της 20ής Δεκεμβρίου 2000, για την εφαρμογή προγράμματος για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων (MEDIA Plus - Ανάπτυξη, διανομή και προώθηση)

1. Ιστορικο

Διαβίβαση της πρότασης στο Συμβούλιο και στο Ευρωπαϊκό Κοινοβούλιο [COM 2003 (191) - 2003/0067 (COD)]: 16 Απριλίου 2003.

Γνώμη της Ευρωπαϊκής Οικονομικής και Κοινωνικής Επιτροπής: 24 Σεπτεμβρίου 2003.

Γνώμη της Επιτροπής των Περιφερειών: 9 Οκτωβρίου 2003.

Γνώμη του Ευρωπαϊκού Κοινοβουλίου: 12 Φεβρουαρίου 2004.

2. Στοχοι της Προτασησ της Επιτροπησ

Το πρόγραμμα «MEDIA Plus», που εγκρίθηκε από το Συμβούλιο στις 20 Δεκεμβρίου 2000 για πενταετή περίοδο με προϋπολογισμό 350 εκατ. EUR (EUR 15), λήγει στις 31 Δεκεμβρίου 2005. Ο στόχος της παρούσας πρότασης απόφασης είναι η παράταση του προγράμματος ως έχει κατά ένα επιπλέον έτος (2006). Προτείνεται προϋπολογισμός 85.6 εκατ. EUR για την εν λόγω παράταση του ενός έτους, στα πλαίσιο μιας Ευρώπης 25 κρατών μελών. Tο εν λόγω ποσό προστίθεται στο υπάρχον ποσό των 350 εκατ. EUR (ο προϋπολογισμός ανέρχεται σε 435.6 εκατ. EUR).

3. Στοχοσ της Τροποποιημενησ Προτασησ

Η τροποποιημένη πρόταση προσαρμόζει την αρχική πρόταση λαμβάνοντας υπόψη τον αντίκτυπο της διεύρυνσης για τα έτη 2004 και 2005, ενώ η πρόταση της Επιτροπής ελάμβανε υπόψη τη διεύρυνση μόνο σε σχέση με την παράταση για το έτος 2006. Τώρα θα διευκρινιστεί το δημοσιονομικό πλαίσιο για το υπόλοιπο του προγράμματος.

4. Γνωμη Της Επιτροπης Σχετικα Με Τις Τροπολογιεσ που Ενεκρινε Το Ευρωπαϊκο Κοινοβουλιο

Εγκρίθηκαν δύο τροπολογίες κατά τη συνεδρίαση της ολομέλειας.

Η τροπολογία 1 εισάγει μια νέα αιτιολογική σκέψη 2 β, που προβλέπει απαίτηση για την υποβολή, εκ μέρους της Επιτροπής, περιεκτικής και εμπεριστατωμένης έκθεσης αξιολόγησης για το πρόγραμμα «MEDIA Plus» το αργότερο μέχρι τις 31 Δεκεμβρίου 2005, προκειμένου το Ευρωπαϊκό Κοινοβούλιο και το Συμβούλιο να μπορέσουν να εξετάσουν την πρόταση του νέου προγράμματος κοινοτικής δράσης για τον οπτικοακουστικό τομέα, το οποίο ανακοινώθηκε για το 2004 και θα πρέπει να τεθεί σε ισχύ το 2007.

Η τροπολογία 2 τροποποιεί τον προϋπολογισμό που προτείνει η Επιτροπή. Tο ποσό των 435.6 εκατ. EUR αντικαθίσταται από το ποσό των 453.6 εκατ. EUR. Tο επιπλέον ποσό των 18 εκατ. EUR προορίζεται να λάβει υπόψη τον αντίκτυπο της διεύρυνσης για το 2004 και το 2005.

4.1 Τροπολογίες που έγιναν εξ ολοκλήρου αποδεκτές από την Επιτροπή

Η Επιτροπή, επιδιώκοντας συμβιβαστική λύση, δέχθηκε και τις δύο τροπολογίες που πρότεινε το Κοινοβούλιο. Η Επιτροπή προτίθεται να υποβάλει έκθεση αξιολόγησης για τα προγράμματα MEDIA έως τις 31 Δεκεμβρίου 2005 όπως προβλέπεται στη νέα αιτιολογική σκέψη, αλλά θεωρεί ότι αυτό σε καμία περίπτωση δεν επηρεάζει το δικαίωμα πρωτοβουλίας της να υποβάλλει ενδεχόμενες προτάσεις για νέο πρόγραμμα για τον ευρωπαϊκό οπτικοακουστικό τομέα -προς εφαρμογή με τη λήξη των προγραμμάτων MEDIA Plus και MEDIA Κατάρτιση- πριν από την εν λόγω ημερομηνία, και ότι η νέα αιτιολογική σκέψη δεν θίγει το καθήκον των λοιπών θεσμικών οργάνων να εξετάζουν οιαδήποτε τέτοια πρόταση σύμφωνα με τις διατάξεις που προβλέπει η Συνθήκη.

4.2 Τροποποιημένη πρόταση

Δυνάμει του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρόταση κανονισμού όπως εκτίθεται ανωτέρω.